钦定古今图书集成/明伦汇编/氏族典/第017卷 > 白虎通 > 《姓名》
## 钦定古今图书集成/明伦汇编/氏族典/第017卷 > 白虎通 > 《姓名》

人所以有姓者何？所以崇恩爱，厚亲亲，远禽兽，别昏
姻也。故纪世别类，使生相爱，死相哀，同姓不得相聚，
皆为重人伦也。姓者，生也，人禀天气所以生者也。《诗》
云：“天生烝民。”《尚书》曰：“平章百姓。”姓所以有百何？以为？
古者圣人吹律定姓，以纪其族，人各具五常而生声
有五音，宫、商、角、征、羽，转而相杂，五五二十五，转生四
时，故百而异也。气殊音悉备，皆殊百也。所以有氏者
何？所以贵功德，贱伎力，或氏其官，或氏其事。闻其氏，
即可知其所以勉人为善也。或氏王父字者何？所以
别诸侯之后，为兴灭国、继绝世也。诸侯之子称公子，
公子之子称公孙，公孙之子各以其王父字为氏。故
鲁有仲孙、季孙，楚有昭、屈、景氏，齐有高、国、崔三氏，以
知其为子孙也。王者之后，二称王子，兄弟立而皆封
也。或曰：王孙，上称王孙也。尧知命，表稷、契，赐生子姓。
皋陶典刑不表姓，言天任德远刑。禹姓姒，祖以亿生；
殷姓子，祖以元鸟生；周姓姬，祖以履大人迹生也。